
AUCTOR. 


Prooemium 


Hunc  bellum  ut  tibi  potissimum,  vir  summopere 
colende,  sacrum  esse  velim,  multae  me  causae  mo- 
verunt. Etenim  iam  diu  chirurgia  mihi  visa  est  non 
uno  nomine  internae  arti  medicae  praestare,  qua  de 
caussa  magnam  partem  eius  temporis,  quod  dabatur 
ad  hanc  litterarum  sedem  frequentandam , in  hoc 
genere  fere  consumpsi.  Sed  quod  ex  opinione  quae 
antea  leviter  animo  impressa  me  tenuerat,  iam  nihil 
mihi  certius  et  exploratius  est,  id  tuo  merito  acce- 
ptum refero : nam  te  duce  dedici,  qua  via  ac  ratione 
in  chirurgia  adhibenda  sit  progrediendum  et  quam 
non  fructuosa  ea  possit  evadere,  nisi  cum  interna 
arte  medica  coniungatur.  Neque  enim  potest  ne- 
gari, morborum  internorum  medicum  facile  carere 
chirurgia , chirurgum  vero  illo  interna  arte  omissa, 
parum  allaturum  esse  utilitatis. 

Sed  Goethaeanum  illud:  ,,Grau,  theurer  Freund, 
ist  alie  Theorie,  Griin  nur  ist  des  Lebens  goldner 
Bauma  quia  non  solum  in  ceteras  artes,  sed  etiam 
in  haec  studia  vel  maxime  quadrat:  ut  munus  mihi 
concederes  adiuloris  secundarii,  te  rogavi,  id  quod 
facile  a te  quae  est  tua  benignitas,  impetravi.  Atque 


te  horum  studiorum  auctore  liberalissimo,  plus  me 
hoc  anno  fateor  profecisse  ad  artis  medicae  usum 
practicum,  quam  postea  fortasse  possim  discere. 

E multis  autem  morbis,  quorum  mihi  observan- 
dorum copia  est  facta,  polypi  naso-pharyngei,  quod 
et  in  magnum  vitae  periculum  aegrotantem  addu- 
cunt, nec  sanari  possunt  nisi  difficillime,  praecipuum 
meum  studium  sibi  vindicaverunt  5 quare  nonnulla 
quae  mihi  memoria  dignissima  videntur,  collegi, 
et  in  usum  omnium  exponam  operationem  quan- 
dam  a te  primo  adhibitam  eiusque  praestantiam. 

Reputantem  vero  me  virium  mearum  exiguita- 
tem, nequaquam  fugit,  quantis  implicitus  sit  difficul- 
tatibus hic  labor  et  quam  in  litteris  medicis  iuvenis 
medicus  impar  sit  conscribendo  opusculo  Tui  nomi- 
nis digno.  Attamen  hunc  qualemcunque  libellum, 
ut  pietatis  meae  et  reverentiae  perparvum  documen- 
tum benevole  accipias  atque  in  posterum  etiam  fa- 
vori Tui  me  commendatum  habeas  rogo,  petoque. 


PARIS  PRIMA 


ADNOTATIONES  DE  HISTORIA  OPERATIONIS  POLYPI 

NASO-PHARYNGEI. 


Quod  plerumque  accidit  in  medicina,  etiam  historia  me- 
thodorum operandi  polypi  huiuscemodi  elucet: 

Quo  malum  aliquid  difficilius  est  ad  sanandum , eo  ma- 
ior copia  remediorum. 

Plurimae  operationis  rationes  et  viae  chirurgicae  traditae 
sunt  ab  Hippocraticis  et  Alexandrinis,  per  Celsum  et  Paulum 
Aeginetam. 

Rationes  polypum  naso-pharyngeum  sanandi  usque  ad 
nostram  aetatem  hae  erant : 

A.  Llgatttrai 

Fallopia  princeps  ligaturam  adhibuit  *). 

Quem  secutus  est  Levret,  qui  per  nasum  ansam,  filo  ar- 
genteo paratam  usque  ad  fauces  duxit ; inde  ad  cavum  oris 
protracta,  in  figuram  ovatam  formata,  deinde  fine  nasali  re- 
tracta et  digito  secundo  in  os  illato,  tumori  adaptata  et  tunc 
in  cylindrum  immissa 1  2). 

Brasdor  tubulo  Bellocquiano  per  nasum  in  os  intro- 
ducto , ansa  illa  argentea  polypum  cingit.  Cetera  peregit  ut 
Levret. 

1)  Fallopia  d.  tum.  pr.  nat.  eap.  XXII. 

2)  Levret:  Sur  la  cure  radicale  des  polypes  de  la  matrice,  de  la 
gorge  et  du  nez.  Parie  MDCCLXXI. 

Boyer  tubulo  eodem  primum  dextram,  deinde  sinistram 
polypi  partem  strinxit  et  hoc  modo  ansam  protraxit. 

Chescldcn  ansam  per  nasum  in  pharyngem  introduxit, 
fines  ex  ore  protractos  contorsit.  Huic  methodo  similes  sunt 
eae,  quibus  Chopart,  Desault,  Dubois,  Chelius  usi  sunt. 

11«  Extractio- 

a)  per  ligaturam. 

Quam  Hyppocratici  iam  cognitam  habebant. 

Ligatura  polypo  adaptata  et  tamdiu  attracta,  ut  polypus 
sequeretur,  i 

b)  per  forcipem. 

Primus  qui  forcipem  extrahendis  polypis  proprium  in- 
venit et  descripsit,  est  Arantius 

Forceps  aut  per  nasum  aut  per  os  introductum. 

C«  Compressio» 

Digitis  a naso  cl  a faucibus  introductis;  quae  methodus 
instituta  est  a Morand  et  Sabatier. 

D.  Exstirpatio 

per  setaccum,  scarificationem,  cauterium  actuale  et  potentiale. 

E.  Excisio» 

a)  via  naturali  peracta. 

Primum  a Celso  docta  2)  deinde  a Paulo  Aeginelo  ap- 
plicata 3),  qui  post  excisionem  „poiypoxyslis“,  ope  residua  re- 
movit. 

Polypus  primum  ligatus,  postea  excisus  (Hutten). 


1)  J.  C.  Arantius  d.  tum.  pr.  nat.  Venet.  1595.  C.  XXI,  P.  170. 

2)  Ceis.  tih.  VII.  Cap.X. 

3)  Paul.  Aegin.  lib  VI,  Cap.  25, 

r . _ . 

b)  via  artificiali  peracta. 

1)  Discissio  veli  palati  ad  polypum  exstirpandum  instituta 
est  a Manne  *)>  Petit,  Heuermann 1  2)  et  DiefFenbach  3). 

2)  Resectio  maxillae  superioris  ad  exstirpandum  polypum, 
primum  a Michaux  instituta  4),  deinde  a Flaubert  Roue- 
nensi 5). 

3)  Methodus  Wutzeri,  quam  descripturus  sum. 


PARS  SECIJAOAi 


DESCRIPTIO  METHODI  NOVAE  AD  EXSTIRPANDUM  PO- 
LYPUM PHARYNGEUM. 


IoannesCraemer,  Neuendorfiensis,  natus  est  ao.  milies, 
octingentes.  triges.  septimo.  Parentes  eius  mortui  sunt,  pater 
morbo  acuto,  abhinc  anno  quinto;  mater,  teste  aegroto,  va- 
riolis.  Quinque,  quas  habuit  sororum,  superstites  sunt  duae, 
quae  valent;  ceteri  liberi  mortem  occubuerunt.  Quo  malo 
aegrotus  laborat,  idem  ne  uni  eius  familiae  membro  fuisse 
affirmat. 

Ad  XI.  aetatis  annum  aegrotus  valebat,  quo  tempore  mor- 
billis affectus  est.  Usque  ad  patris  obitum  domi  lente  vixit. 
Exinde  autem  servi  et  pastoris  labores  subiit,  ita  ut  saepis- 
sime rure  perfrictus  esset.  Mense  Iunii  a.  1850  aegrotus  affe- 
ctus est  malo,  quod  ipse  „Stockschnupfena,  dicit,  quo  qui- 
dem dextrum  potissimum  narium  cavum  ita  tactum  est,  ut  vix 
hac  via  spiritum  trahere  posset.  Brevi  huc  accedebat , ut 
dextra  auris  minus,  quam  sinistra  distincte  sonos  perciperet. 

1)  Manne  observ.  chirurg.  Avign.  1 747. 

2)  Heuermann  Chirurg.  opera  III.  P.  28. 

3)  DiefTenb.  d.  operat  Chirurgie,  Leipzigl845.  I.  P,  280. 

4)  Gazette  medicale  de  Paris  a.  1848  P.  440. 

5)  Vid.  loe.  eund. 

Autumno  eiusdem  anni  eaedem  molestiae  in  sinistro  latere  ap- 
parebant; quo  fiebat,  ut  aegrotus  nisi  per  os  spiritum  ducere 
posset.  Proxima  hieme  episxatis  subinde  sed  irregulariter 
sponte  aderat ; sanguis  fluidus  erat  et  laeto  rubore.  Medicus, 
quem  adiit,  gargarisma  praescripsit,  quo  nihil  levaminis  con- 
secutum est. 

Ineunte  anno  proximo  (1851)  ichor  e naribus  nonnun- 
quam  profluebat,  et  partes  carni  similes  eiiciebantur , unde 
respiratio  facilior  reddebatur.  Hac  aestate  multo  melius  sese 
habuit  aegrotus,  quam  hieme  superiore,  ut  omnino  sicca  se- 
renaque tempestas,  illi  magis  favebat,  quam  humida  et  frigida. 
Increvit  malum  autumno  adeo,  ut  glutire  cibos  non  posset, 
quamquam  aberant  dolores,  nisi  interdum  in  regione  orbitali 
dextra.  Extremo  hoc  anno  medicus  Pruemmensis  tumorem, 
qui  in  faucibus  iam  valde  perspicuus  erat,  ligatura,  per  narem 
dextrum  introducta,  exstinguere  temptavit,  sed  frustra  hoc 
temptamen  , ut  illud , quod  deinde  instituit , forcipe  tumorem 
extrahendi.  Sub  idem  tempus,  aegrotus  se  somnum  multo  fa- 
cilius et  maturius,  quam  antea,  capere  sensit.  Ceteroquin 
bene  se  habuit,  appetitus  bonus;  solutio  alvi  regularis.  Sed 
tumor  ille,  et  cibos  glutiendi  et  respirandi  difficultates , quum 
augerentur  in  dies,  aegrotus  Bonnam  se  contulit,  ubi  calen- 
dis Maiis  in  Clinicum  chirurgicum  receptus  est. 

Status  praesens.  Ioannes  Craemer  XV  annos  natus  sta- 
tura non  salis  magna,  si  aetatem  respicis.  Color  et  turgor  fa- 
ciei optimi,  gena  dextra  prominenlior , quam  sinistra.  In  re- 
gione suprahyoidea,  glandulae  lymphaticae  nonnullae  tume- 
factae. Cavum  oris  semper  apertum.  In  eo  velum  palati 
protrusum.  Si  digito  posteriorem  veli  partem  premis,  tumo- 
rem percipis  superfieie  inaequali,  cum  protuberandis  nonnullis 
ad  magnitudinem  ciceris.  Tumor  digito  maiorem  partem  cir- 
cumiri  potest,  id  quod  non  licet  ad  partem  posteriorem  su- 
periorem. Omnis  tumor  nucis  inglandis  maior  est.  Potest 
nonnihil  moveri,  et  basi  latis  larga  cum  partibus  vicinis 
cohaeret,  magis  ad  latus  dextrum  vergens.  Si  tumori  digitum 
infers,  ibi  et  in  regione  auriculari  dolor  existit.  Idem  effl- 


cilur  pressione  infra  maxillae  inferioris  angulum  facta-;  cibi  ad- 
modum difficile  glutiuntur,  spiritus  per  os  trahitur,  ita,  ut  stre- 
pitus inde  oriundus  iam  e longinquo  audiretur.  Specillum  in 
narem  dextrum  inductum  procedit  usque  ad  pollicis  duorum  et  di- 
midii longitudinem  et  tumorem  tangit,  in  latere  sinistra  pollicis 
parte  quarta  longius  progreditur.  Tumor  autem  specillo  circumiri 
non  potest.  Lacrimae  etiam  a naribus  suscipiuntur,  membranae 
nasi  mucosae  secretum  perexiguum  , olfactus  fere  plane  per- 
ditus , quippe  quum  nisi  acerrimus  odor  non  iam  percipiatur. 
Auditus  valde  debilitatus,  magis  in  latere  dextro  , quam  sini- 
stro. Visus  neque  forma  nec  facultas  mulatae.  Loquitur  ae- 
grotus difficile,  nec  clare  et  distincte.  Somnus  saepissime  in- 
terruptus et  anxietate  vexatus,  sed  cupiditas  somni  per  hunc 
mensem  etiam  interdiu  permagna.  Caput  non  tam  dolorificuin, 
quam  lurdum  aegroto  apparet.  In  pectore  nil  abnorme,  pau- 
lulum tantum  inspiratione  extensum,  pulsus  debilis , in  sexa- 
gesima horae  parte  ictus  octoginta  quinque  numerantur;  appe- 
titus bonus,  alvus  ordine  soluta.  Exploratio  hepatis  et  lienis, 
haec  organa  valida  esse  probat. 

Diagnosis.  Polypus  fibrosus  faucium  et  nasi. 

Aetiologia.  Causae  effectivae,  quas  dicunt,  fere  latent, 
nisi  illud  huc  pertinere  credis,  quod  aegrotus  puer  tempestati 
frigidae  et  humidae,  exponere  sese  coactus  erat,  et  alimen- 
tis concoctu  difficilibus  vescebatur. 

Prognosis.  Status  periculosissimus  est.  Quando  intactus 
tumor  crescit,  in  dies  verendum  est,  ne  brevi,  nec  multis 
mensibus  peractis,  aegrotus  obeat.  Sed  et  excisio  levamen 
solummodo  erit  pallialivum,  quia  malum  eo  iam  processit,  ut 
exstirpatio  totalis  partium  morbosarum  difficulter  sit  instituenda. 
Etenim  forsan  iam  ad  cerebrum  usque  ascendit  tumor,  id  quod 
ex  statu  aegroti  soporoso,  apertum  est. 

Cura.  Cum  status  aegroti  tristissimus  excisione  polypi 
fibrosi  sola  levari  posset,  vires  etiam  tali  coeptui  difficili  haud 
impares  apparerent,  operatio  instituta  est  die  quindecimo  men- 
sis Maii  ab  III.  Wutzer,  coram  Doctore  Schauenburg,  me  et 
multis  medicinae  studiosis. 

In  linea  mediana  partis  superioris  nasi  incisio  facta  est 
per  cutem,  pollicem  dimidium  longa,  inde  dextrorsum  vergens, 
ala  dextra  et  septum  narium  soluta  et  ad  latus  sinistrum  re- 
tinebantur. Deinde  forcipe  conchae  inferiores  et  vomer  dis— 
sicta  et  extracta.  Quum  autem  haec  apertura  nondum  satis 
larga  esset,  incisio  illa  usque  ad  processum  nasalem  ossis 
frontis  producta  est.  Inde  cum  forfice  ossibus  secandis  di- 
cato ossa  nasalia  ab  invicem  disiuncta  sunt  et  os  dextrum 
luxari  temptabatur.  Quod  quum  fieri  non  posset,  concha  me- 
dia dextra  et,  quae  supererat,  pars  septi  narium  ossei  excisa 
est.  Haemorrhagia  non  permagna,  aqua  frigida  immissa  bre- 
viter sedata  fuit.  lain  pseudoplasma  luculenter  nunc  appare- 
bat. Forcipe  acuto  Charrierii  attractum  et  cultro  Cacqueiano 
excisum ; quo  facto  praeter  opinionem  non  ita  multum  san- 
guinis perditum  est.  Maxima  tumoris  pars  in  latere  dextro 
pharyngis  et  ad  partem  basilarem  ossis  occipitis  posita  erat, 
quae  cultro  supra  nominato,  ab  his  locis  separata  et  digito 
sinistrae  manus,  cavo  oris  inducto,  extracta  est. 

Quod,  quum  remotum  esset,  altera  polypi  pars  apparebat, 
lateri  pharyngis  sinistro  affixa.  Haec  quoque  forcipe  protra- 
cta et  partim  cultro,  quem  dixi , partim  cultro  falcato  a basi 
soluta  est. 

Sed  etiam  rudimenta  minora  cum  antro  Highmori  et  cum 
orbitae  ossibus  connexa  a latere  dextro  cavi  narium  remota 
sunt,  partim  cultro,  partim  forficula.  Parum  effluxit  san- 
guinis. 

Nunc  tandem  ante  oculos  positum  erat  antrum  latissimum, 
per  quod  aer  libere  transire  potuit.  Quum  polypi  nil  amplius 
perspicuum  esset,  partes  nasi  ad  loca,  unde  separatae  erant, 
affixae  sunt,  sutura,  partim  circumvoluta,  partim  nodosa. 

Operatio  intra  horam  perfecta  est.  In  extrema  operatione 
aegrotus  statu  erat  syncopes,  qui  sopori  sese  appropinquabat. 

Operatio  haec,  quae  et  propter  difficultates  et  periculum 
certo  inter  maiores  referenda  est,  non  tam  cito,  quam  potius 
tuto  absoluta  est. 

Massae  hoc  modo  acquisitae  pondus  erat  unciae,  drach- 


mae,  granorum  septem.  Microscopio  examinata,  fibrillas  osten- 
debat, graciles,  quas  vocamus  elasticas. 

Brevi  post  operationem,  aegrotus  somno  oppressus  est  per 
horas  duas,  quo  tempore  respiratio  quidem  percipi  potuit,  mi- 
nime autem  tam  alta  erat,  quam  antea.  Ad  vesperam  primo 
conquestus  est  de  doloribus  vulneris;  tamen  respiratio  iucunda 
et  vox  clarior  quam  fuit.  Pulsus  ad  centum  triginta  ad  qua- 
draginta ictuum  in  sexuagesima  horae  parte.  Sitis  permagna. 

Noctem  perbene  transegit,  sicuti  diem  proximum. 

16.  V.  Nasus,  gena  et  palpebra  inferior  oculi  sinistri 
paululum  tumefacta ; e naso  mucus  sanguine  commixtus  salis 
large  effluit. 

19.  V.  Intumescentia  genae  et  palpebrae,  sicuti  dolores 
plane  disparuerunt.  Glutitio  et  respiratio  nullo  modo  impedita. 

Pulsus  octoginta  quinque,  sive  nonaginta  ictuum  in  sexa- 
gesima horae  parte,  somnus  per  noctem  non  turbatus,  per  diem 
non  tam  frequenter  dormiebat  aegrotus,  quam  ante  operatio- 
nem. Suturae  hodie  remotae  sunt. 

28.  V.  Accessit  hodie  erysipelas  faciei  traumaticum,  quod 
tunc  temporis  in  clinico  nostro  epidemicum  erat.  Nam  eodem 
fere  tempore  simul  quinque  aegrotorum  hoc  malo  laborabant. 

Duobus  ferrum  candens  propter  lupum  scrofulosum  ap- 
plicatum erat.  Ex  unius  regione  submaxillari  glandulae  tume- 
factae sectae  sunt.  In  uno  ad  ulcus  cancrosum  accessit,  in 
alio  ad  lupum  scrofulosum.  Cum  relicuis  tum  huic  lana  loco 
affecto  applicata.  Ceteris  etiam  emeticum  primo  die  exhibitum 
et  diaete  vegetabilis.  Sub  hac  conditione  erysipelas  die  octavo 
usque  ad  diem  duodecimum  durabat. 

4.  VI.  Aegrotus  bene  se  habet,  erysipelas  iam  non  adest. 

4.  VI.  Aegrotus  hodie  dimissus,  et  in  partibus  faciei  ex- 
ternis operationis  vestigia  aegre  videbantur. 

Polypus,  quem  Cei.  Michaux  methodo  sua  exstirpavit  eius- 
dem fere  naturae  et  silus.  Res  ita  se  habuit.  Postquam  Michaux 
pseudoplasma,  cuius  situm  hoc  modo  significat:  „Polype  de  Ia  par- 
tie  superieure  du  pharynx,  s’inserant  a la  base  du  erane,  auxpre- 
mieres  vertebres  cervicales  et  a la  voute  palatine,  et  s’enga- 


geant  dans  les  sinus  sphenoidaux  et  Ia  fosse  nasale  gauche“, 
methodo  extractionis,  excisionis  et  cauterisationis  adhibita 
non  sanavit,  operationem  quam  nunc  descripturus  sum  instituit. 
Ex  historia  hominis,  polypo  illo  aflecti,  haec  sunt  mentione 
digna : 

J.  V.  18  a.  natus,  agricola  temperamento  nervoso- 
sanguineo.  Parentes  aegroti  bona  valetudine  gaudent,  nec 
quisquam  ex  eius  familia  simili  malo  laborat.  Ante  hos  tres 
annos  J.  V.  non  nisi  difficile  per  nares  spiritum  duci  per- 
cepit sicut  in  coryza  solet.  Tempore  aliquo  praeterlapso  sini- 
stra tantum  fossa  nasalis  clausa  apparuit.  Hoc  modo  annum 
peregit,  non  admodum  hoc  incommodo  turbatus.  Medicus  non 
ita  multo  post  accessitus  tumorem  in  cavo  narium  sinistro  de- 
tegit. Cuius  exploratione  magna  vis  sanguinis  effluxit;  atque 
hoc  levamen  attulit  aegroto  gratissimum,  quum  ante  per  lon- 
gum tempus,  quod  nimium  sanguinis  ad  caput  surgebat,  defa- 
tigaretur. Paulo  post  conamen  factum  est  extrahendi  per  for- 
cipem polypi;  tumor  per  aperturam  nasi  sinistram  prehensus, 
partim  extractus,  partim  excisus  est.  Quam  operationem  per- 
multus sanguis  secutus  est.  Attamen  brevi  rediit  ad  volumen 
pristinum.  Igitur  ab  aliis  medicis  operatio  fere  eadem  et  eo- 
dem quidem  cum  eventu  denuo  insitula  est.  Exeunte  mensi 
Maii  1847  receptus  est  aegrotus  in  nosocomium  Leonense. 
Medio  mensi  Iunio  operatio  a Prof.  Michaux  ita  instituta  est, 
ut  palato  molli  fisso  quantum  aut  per  os  aut  per  nares  tangi 
potuit,  partim  excideret,  partim  extraheret  et  cauterisaret. 
Simile  quid  factum  est  circiter  finem  mensis  Iulii.  Aegrotus 
inde  molestiis  suis  magnopere  levatus  domum  rediit.  Sed  non 
ita  multo  post  rediit  malum,  et  aegrotus  clinicum  chirurgicum 
Lovaniense  repetiit  die  13Novembr,  1847,  hoc  fere  tum  tempo- 
ris statu : Tumor  nec  incommodi  quicquam,  nec  doloris  aegroto 
efficit,  valetudine  in  universum  optima  fruitur.  Faciei  forma 
externa  omnino  regularis,  si  recedis  a regione  maxillari  supe- 
riore sinistra,  quae  paululum  fortasse  supra  latus  alterum  pro- 
minet. In  fossa  nasali  sinistra  materia  apparet  e rubro  cae- 
rulea , livida.  Specillum  praeterit  tumorem  a latere  interno 


introductum,  sicuti  a parte  inferiore  et  superiore  externa  fos- 
sae nasalis,  sed  haeret  in  parte  externa  inferiore.  Digitus 
minimus  naso  immissus  corpus  tangit  ad  superficiem  inaequale, 
elasticum,  duriusculum  a latere  externo  adhaerens,  non  valde 
mobile,  fere  totum  cavum  implet. 

Per  os  in  spatio  veli  fissi  massa  apparet,  deformata,  irre- 
gularis, exulcerata  locis  duobus  aut  tribus;  qui  tumor  durus, 
elasticus  fixus , neque  dolorificus  neque  sanguinolentus.  Cum 
digito  circumire  potes  partem  inferiorem , duobus  lobis  com- 
positam, tres  pharyngis  quadrantes  obtinentem.  Ad  latus  si- 
nistrum cohaeret  ad  partem  posteriorem  palato  duro  circiter 
usque  ad  apophysin  pterigoideam.  Apertura  narium  posterior 
sinistra  clausa,  dextra  aperta.  Hinc  partes,  quibus  polypus 
cohaeret,  haec  sunt:  apophysis  basilaris,  sinus  sphenoidales 
et  partes  vicini  basis  cranii,  parva  pars  posterior  sinistra  ossis 
palatini , deinde  pars  anterior  vertebrarum  cervicalium  supe- 
riorum. Propter  profunditatem  et  insertiones  has  tam  multas, 
exstirpatio  et  extractio  polypi  per  vias  naturales  fieri  non  po- 
tuit. Remedium  unicum,  idque  certissimum  erat  exstirpatio 
ossis  maxillaris  superioris.  Quae  operatio  Calendis  Decembris 
hoc  modo  instituta  est. 

Incisio  facta  est  verticalis  a radice  nasi  incipiens  usque 
ad  mediam  partem  labii  superioris.  Haec  incisio  paululum 
aberat  a linea  mediana,  ita  ut  septum  narium  intactum  rema- 
neret. Haec  portio  nunc  dissecta  ad  latus  sinistrum  versa  est, 
ut  totum  os  maxillare  superius  integumentis  privatum  esset. 
Nunc  scalpri  et  mallei  ope  synarthroses  quae  adsunt,  separa- 
tae et  os  maxillare  solutum  atque  remotum.  Haec  operatio 
duodecima  horae  parte  instituta  est. 

Iam  in  fundo  fossae  nasalis  facies  anterior  polypi  cer- 
nitur. Tum  Chirurgus  digitis  polypum  torquendo  extrahere  co- 
nabatur; sed  minores  tantum  particulae  hoc  modo  remotae 
sunt.  Similem  fere  effectum  praebuit  forceps  a Muscaux  in- 
ventus , quorum  plures  coniuncli  applicabantur ; ope  forficium 
a branches  allongees,  partes  maioris  ambitus  ex  profundo  ex- 
cisae. Demum  polyporum  forcipes  maiores,  tumoris  pariem 


16 


maximam  producebant.  Sub  hac  operatione  arteria  maxillaris 
interna  sinistra  laesa,  sed  celeriter  ligatura  cincta  est. 

Attamen  partes  supererant,  fibrillosae , parieti  laterali 
internae  apophysis  plerigoiideae  sicuti  nonnullis  locis  basis 
cranii  adhaerentes.  Hae  radices  fdamentis  tenuibus  similia, 
magnopere  obviae  erant  extractioni,  quum  strenue  fundo  con- 
nexae essent. 

Attamen  mali  summum  remotum ; basis  cranii  ad  magnam 
partem  denudata  videbatur.  Sinus  sphenoidalis  uterque  pate- 
factus erat  a medico , ut  inde  auferrentur  partes  polypi,  quae 
usque  ad  eius  cavitatem  se  inserebant.  Sic  lamina  solum- 
modo tenuis  instrumenta  a cavitate  cranii  separabat.  His 
peractis  partes  polypi  nondum  percipiebantur. 

Operatio  haec,  quae  hora  una  perfecta  est,  vires  valdo- 
pere  exhausit;  igitur  applicatio  ferri  candentis  procrastinata. 
Vulnere  clauso  in  capite  et  oculo  sinistro  dolores  exorti  sunt 
lancinantes. 

Die  proximo,  per  vulnus  patefactum  ferra  candentia 
pharingi  caute  applicata  , ne  ossa  basis  cranii  perforarentur. 

Diebus  proximis  praeter  dolorem  illum,  quem  dixi  status 
aegroti  optimus.  Die  V.  ligaturae  solutae. 

Escharae  partes  primae  circiter  diem  quindecimum,  ulti- 
mae, hebdomade  sexta  praeterlapsa,  excretae  sunt. 

Hebdomadibus  duabus  post  fragmenta  maxillae  superio- 
ris sinistrae  parti  anteriori  superiori  attinentia,  eo  loco  ubi 
cum  osse  dextro  coniunctum  erat,  soluta.  Eodem  fere  tem- 
pore massae  lateralis  sinistrae  ossis  ethmoidalis,  magna  pars 
separata. 

Telae  pharyngis  operatione  deletae,  nunc  plane  restitutae, 
etiam  membrana  harum  partium  mucosa  ubique  adest. 

Nunc  menses  duo  post  operationem  praeterlapsae,  aegro- 
tus optime  se  habet.  Attamen  nonnullae  functiones  plus  mi- 
nusve  laesae.  Auditus  in  latere  sinistro  fere  nullus,  cuius  rei 
causa  in  tuba  Euslachia  obliterata  quaerenda  est. 

Pronunciatio  valde  prohibita , imprimis  voces  gutlurales. 

Praeterea  spiritus  per  cavum  narium  dextrum  dilliculter 


trahitur.  Faciei  forma  non  valde  defigurata.  Nil  in  ea  prae- 
ter nonnam  nisi  „une  legere  deviation  de  la  levre  superieure 
et  du  nez,  ia  joue  gauche  est  un  peu  plus  affaisee  que  la 
joue  droite. 


Operationes  quas  descripsi  et  ab  111.  Wutzer  et  ab  111. 
Michaux  instituta  eo  spectabant,  ut  via  aperiatur  satis  commoda, 
per  quam  instrumentis  polypus  peti  posset,  ut  facili  negotio 
radicitus  exstirparetur. 

Utraque  ratio  ac  via  operationis  caeteris  longe  praestat. 
Per  aperturas  enim,  quae  adsunt,  naturales,  instrumenta 
plurima,  exstirpationi  aptissima,  introduci  nequeunt;  e quibus 
nomino  cultros  falciformes  maiores,  ferra  candentia,  aut  in- 
strumenta nonnulla,  quibus  simul  utimur,  velut  forceps  una 
cum  cultro. 

Sed  etsi  instrumentum  polypum  tangit,  tanquam  oculis 
clausis  agitur,  si  per  orificia  naturalia  immissa  sunt. 

Haec  igitur  operationis  novae  utilitas  est  maxima: 

1)  Via  aperitur  satis  larga  et  directa  ad  loca  illa , quibus 
polypus  plerumque  affixus  est:  Parti  basilari  occipitis, 
sinui  sphenoidali,  et  aliis  basis  cranii  regionibus. 

2)  Facultas  data  commode  introducendi  instrumenta  cuius- 
vis generis,  simulae  pluria. 

3)  Tutius  exstirpari  potest  eiusmodi  pseudoplasma,  quia  re- 
giones diversae,  unde  oriri  solet  omnes  et  oculo  et  di- 
gito exploranti  apertae  sunt. 

Haec  fere  sunt  propter  quae,  maxime  operationis  me- 
thodos et  111.  Michaux  et  111.  Wutzer  celeris  omnibus  antepo- 
nendas arbitror.  Attamen  inter  se  differunt.  Wutzeri  methodus 
semper  praeferenda  erit,  ubi  sufficit;  sufficiet  autem  fere  sem- 
per.  Causa  ut  breviter  dicam  ea  est,  quod  ratione  multo  sim- 
pliciore et  minus  periculosa  eadem  efficiuntur.  Apertura  enim 
et  spatium,  quae  operatione  111.  Wutzeri  fiunt,  ita  sunt  com- 
parata, ut  fere  nil  amplius  desiderari  possit.  Kestat  vero  pa- 

latum  durum  intactum,  ct  damna,  quae  operatione  hac  homini 
remanent,  minoris  momenti  sunt  aestimanda. 

Nam  sepium  et  conchae  deficientia  parum  incommodi  prae- 
bent. Quae  autem  operationem  chirurgi  cel.  Lovaniensis  se- 
quuntur, imprimis  communicatio  praeter  naturam,  quae  cavum 
nasi  cum  cavo  oris  coniungit,  maiorem  certo  noxam  ade- 
runt. Ipse  cl.  Michaux  accusat  defigurationem , quae  rema- 
net, faciei  et  quod  maximi  est  momenti,  depravationem  vocis. 
Nil  in  homine  voce  suavi  est  iucundius.  In  loanne  Craemer 
nostro  neque  facies,  neque  vox,  nec  quidem  manducatio,  de- 
pravatae sunt. 

Praeterea  ex  historia  resectionis  ossium  faciei  exempla 
aferri  possunt,  saepe  homines  defunctos  esse  haemarrhagia  in- 
ter operationem  exorta.  In  tali  casu  fere  semper  accidit,  ut 
arteria  maxillari  interna  dissecta,  sanguinis  iusto  maior  copia 
amitteretur.  Sed  quum  chirurgi  salis  habeant  cognitum,  san- 
guinis effusiones  ex  polypo  duro  seclo  quantae  et  quam  pe- 
riculosae sint,  sat  clarum  est,  methodum,  quae  haemorrhagiae 
potestatem  auget,  postponendam  esse  simpliciori  illi,  qua  di- 
minuitur haemorrhagiae  periculum. 

Restat,  ut  iuveni  forti  et  constanti  Craemer  vola  nostra 
contingant,  ne  in  posterum  recidivo  morbo  corripiatur. 


PARS  TERTIA. 


I. 

Ioannes  Kniptasch  Ueckerathiensis  17.  annos  natus. 
Parentes  superstites  sunt  et  validi.  Frater  unus  duos 
annos  natus  morbo,  ut  videtur  acuto,  defunctus. 

Puer  ipse  negat,  se  unquam  in  morbum  ullum  incidisse 

et  scrofuloseos  signa  unquam  adfuisse.  Parentes  quum  ad 
paupertatem,  redacti  sint,  aegrotus  iam  ex  infantia  ad  hoc  us- 
que tempus  pane  nigro  et  tuberis  solani  vesci  erat  coactus 
ita,  ut  cibis,  quos  animalia  praebent  plane  careret. 

Ante  hos  tres  annos  primum  puer  conquestus  est  de  malo, 
quod  Stockschnupfen  vocabat,  et  de  dolore  lancinante  in  basi 
narium.  Qui  dolor  in  diem  adauctus  et  gena  dextra  intume- 
facta  est  eum  in  modum,  ut  planum  orbitale  dextrum,  oculus 
dexter  ossaqne  nasalia  paululum  prominerent.  Quibus  signis 
perterritus  clinicum  chirurgicum  Bonnense  fine  anni  1849  pe- 
tiit ut  sanaretur. 

Aegroti  statura  parva  , colore  faciei  pallido , debilitatus, 
fere  exsanguis  apparet.  Oculus , gena  et  pars  nasi  dextra 
magis  prostant,  quam  in  latere  sinistro. 

Os  semper  apertum  est,  quia  hac  solummodo  via  spiri- 
tum ducere  potest.  In  cavo  narium  dextro  corpus  reperitur, 
quod  septum  narium  ad  latus  sinistrum  semovit.  In  ore  pate- 
facto tumoris  pars  posterior  apparet,  quae  pharyngis  cavum 
totum  occupat. 

Itaque  quum  polypum  adesse  fibrosum  nasi  et  pharyngis 
satis  constaret,  propter  respirationem  magis  magisque  prohi- 
bitam operatio  instituta  est  die  10.  Ianuarii  a.  1850  ab  III. 
Wutzer,  praes.  Dr.  Schaeffer,  Dr.  Beuriger  et  aliis  multis 
medicinae  studiosis. 

Primum  pars  dextra  palati  duri  emolliti  falce  excisa  est. 
Quo  facto  ichor  et  deinde  massa  quaedam  apparuit  fibrosa. 
Deinde  incisio  deorsum  facta  est,  a cantho  oculi  interno  us- 
que ad  alam  nasi  dextram  se  extendens,  et  hoc  modo  copia 
ingens  corporis  fibrosi  extracta  est.  Posthoc  ferrum  candens 
applicatum,  ut  igni  sanaretur,  quod  ferrum  non  sanaverat. 
Sanguine  multo  amisso,  ut  exspectatum  erat,  aegrotus  summo- 
pere fuit  viribus  fractus. 

Attamen  die  29  hui.  mens,  adeo  reconvaluerent,  ut 
applicatio  ferri  candentis  altera  fieret. 

Die  1.  mens.  Februarii  per  os  tumor  exstirpatus  est,  qui 

in  plano  externo  partis  posterioris  maxillae  superioris  dex- 
trae ortus  erat. 

Copia  sanguinis  amissi  exigua,  puer  post  operationem 
satis  bene  se  habet. 

Die  Februarii  16.  ferra  candentia  tria  per  fissuram 
palati  pseudoplasmati  applicata  sunt.  Qua  re  aegrotus  non 
valde  debilitatus  est,  ita  ut  die  19.  Febr.  domum  ex  eius  op- 
tatu dimitti  possit.  Die  huius  mensis  25.  in  clinicum  nostrum 
rediit  et  die  proximo,  forficis  in  planitie  curvata,  adhibita  ma- 
gna pars  polypi  denuo  adaucti  excisa  est.  in  hac  massa, 
microscopio  perscrutata,  magnam  partem,  fibrillae  minores  ela- 
sticae inveniebantur. 

Amissio  sanguinis  tunc  maior  quam  antea,  tamen  puer 
cito  reconvaluit.  Sed  ne  olighaemia  periculosa  oriretur,  co- 
namen factum  est  exstirpandi  pseudoplasmatis , ligaturae  ope. 
Quod  quamquam  propter  basin  latam  difficillimum  erat,  tamen 
die  mens.  Mart.  6.  ligatura  circa  partem  tumoris  applicita  est, 
quae  in  tubulum  Bellocquianum  per  cavum  narium  dextrum 
infra  velum  palati,  instrumento  illo  a Leroy  d’Etiolles  invenio 
ad  parietem  posteriorem  pharyngis  producta  est.  Extremae  li- 
gaturae in  cavo  narium  dextro  per  cylindrum  duplicem  Le- 
vretianum  protractae  sunt  et  laqueus  constrictus.  Hic  per 
aliquot  dies  ut  positus  erat  remanebat. 

Sed  die  Martii  11.  sponte  ansa  soluta  est,  parte  nulla 
polypi  praeligata.  Conamen  alterum  applicandi  fili  argentei  fru- 
stra factum,  propter  basin  tumoris  nimis  latam.  Qua  de  caussa 
die  Mart.  15.  per  fissuram  palati  iterum  pars  e medio  po- 
lypo cultri  et  forficis  ope  excisa , et  ferra  candentia  appli- 
cata sunt. 

Quae  operatio  aegrotum  mirum  in  modum  debilitavit,  id 
quod  eo  magis  praeter  exspectationem  accidit,  quod  sanguinis 
copia  tantummodo  parva  amissa  erat. 

Cibis  deinde  et  remediis  roborantibus  adhibitis,  puer  ad 
statum  pristinum  rediit,  ita  ut  die  Martii  23.  domum  remit- 
teretur. 

Haec  operatio  et  cauterisatio  ultima  id  effecit,  ut  ae- 

grotus  non  prius  quam  die  2.  mens.  Maii  redire  cogeretur 
propter  spiritum  ducendi  difficultatem. 

Ex  hoc  tempore  puer  prima  alterave  quaque  rediit  heb- 
domade, ut  cauteria  ista  applicarenter. 

Hoc  modo  usque  ad  mens.  Mart.  anni  1851  ad  180 
ferra  candentia  usurpata  sunt.  Ultimum  adfuit  die  tertio  mens, 
lanuar.  1852.  lam  ex  anno  dimidio  status  ortus  est  soporo- 
sus,  ita  ut  plurimam  diei  partem  et  noctem  integram  dormi- 
ret. Quod  hebdomadibus  ultimis  tantopere  crevit,  ut  fere  eo 
tantum  tempore  vigilaret,  quo  cibos  consumebat.  Respiratio 
noctu  tam  vehemens,  ut  ab  aegrotis  aliis  separaretur,  nam  per 
conclavia  vicina  tria  quatuorve  audiri  potuit. 

Die  15.  hui.  mens,  aegrotus  clinicum  nostrum  reliquit, 
ferro  candente  fere  320.  immisso.  Non  multo  post  domi  ad 
matrem  assidens,  ut  coenam  sumeret,  procubuit  humi,  et  vita 
discessit,  quae  fuerat  misericordia,  heu  tam  digna. 

Pater  aegroti  post  aliquot  hebdomades  caput  filii  nobis 
attulit,  quod  ipse  magno  negotio  effoderat  et  a trunco  separa- 
verat. 

Haec  est  descriptio  capitis,  polypo  tantopere  deformati, 
ut  valde  mirum  sit,  quod  puer  tamdiu  vitam  degerit. 

Ut  omnia  melius  conspici  possint,  mandibula  ex  articu- 
lata est,  ita  ut  cavum  oris  et  pharyngis,  quantum  potest  pa- 
tefactum sit. 

Palati  duri  ne  hilum  quidem  adest , sed  in  eius  loco  et 
forma,  tumor  ille  quasi  tegumentum  cavi  oris  apparet.  Superest 
aliquid  membranae  mucosae  palati  cum  margine  dentali  ma- 
xillae superioris  cohaerens. 

Velum  palatinum  plane  integrum;  margine  anteriore,  qui 
in  sanis  hominibus  de  palato  duro  dependet,  cum  pseudoplas- 
rnate  eum  in  modum  connexum , ut  limites  delegi  nequeant 
et  massa  continua  appareat.  Marginis  huius  anterioris  pars 
media  libera,  item  uvula  Supra  has  partes  tumor  se  exten- 
dit usque  ad  parietem  posteriorum  pharyngis.  Hoc  modo  fit, 
ut  arcus  palatini  nihil  abnorme  ostendant,  quamvis  palatum  du- 
rum desideretur. 


Maxima  aulcm  deformatio  in  ossibus  maxillae  superioris 
deprehenditur.  Ossium  horum  status  ita  mutatus  est,  ut  mar- 
go dentalis  non,  uti  esse  solet  aequabiliter  convexus  sit,  sed 
formam  praebeat  sigmoideam  et  spatium  dentium  tardivorum, 
quod  in  hominibus  sanis  ad  magnitudinem  linearum  15 — 18 
accedit,  hic  circiter  35 — 36  linearum  sit. 

Apertura  pyriformis  oblique  posita,  ad  latitudinem  bis  ma- 
ior quam  solet.  Itaque  hae  partes  aspectum  praebent , ac  si 
ossa  maxillaria  superiora  vi  quadam  intus  orta,  sint  distenta. 
Septi  partes  osseae  non  adsunt,  sed  restant  partes  molles,  quae 
ita  parieti  narium  sinistro  appressa  sunt,  ut  inter  conchas  et 
septum  spatium  nullum  relinquatur. 

In  latere  dextro  concha  inferior  tantum  invenitur,  cuius 
partes  osseae  absunt.  Antrum  Highmori  nullum , et  ut  antea 
memoravi,  processus  palatini  ne  reliquiae  quidem.  Totum  hoc 
cavum  impletum  est  pseudoplasmate,  quod  in  eo  satis  expedite 
haeret,  sed  quod  ad  parietem  anteriorem  attinet,  radicibus  fere 
fdamentosis  duobus  ad  proc.  nasalem  oss.  maxillae  superioris 
et  ad  regionem  mediam  marginis  dentalis  est  affixum. 

Pars  longe  maior  in  latere  cavi  narium  dextro  posita. 
Hic  os  maxillare  ita  perforatum , ut  polypus  prope  parietem 
posteriorem  processus  zygomatici  appareat,  et  ad  basin  cranii 
ascendat.  Ad  partem  posteriorem  pseudoplasma  ossi  ethmoi- 
dali et  sphenoidali  affixum. 

In  basi  cranii  deletiones  a polypo  perfectae  maiores  quam 
in  ulla  capitis  parte.  Fossa  pro  glandula  pituitaria  tota  re- 
pleta est  materia  pseudoplasmatis,  ita  ut  nil  adsit  aut  sellae 
turcicae,  aut  superficiei  corporis  ossis  sphenoidei  lateralis  dex- 
trae. Dorsum  ephippii  desideratur,  excepta  crista  suprema  ad 
lineae  fere  unius  altitudinem  cum  processibus  clinoideis  po- 
sterioribus. Deorsum  ad  pollicis  vix  unius  longitudinem  la- 
mina ossea  partis  basilaris  occipitis  tenuissima  est.  Exinde 
loco  ossis  polypus,  formam  huius  partis  sequens,  invenitur. 

Ex  fovea  cranii  media  lateris  dextri  provenit  tumor  ad 
magnitudinem  ovi  gallinacei  maioris,  forma  et  superficie  irre- 
gulari, gyrorum  cerebri  figuram  exhibenti.  Cuius  in  centro 


caverna  reperitur  ambitu  nucis  iuglandis,  fluidum  sardidum  floc- 
culentuin  continens.  Hocce  pseudoplastna  duram  matrem  per- 
foravit. Per  fissuram  orbitalem  superiorem  infra  tegumentum 
orbitae  in  partem  adversam  se  extendit. 


II. 


Helena  Beckmann,  Barmensis  nata  est  a.  1810. 
Parentes  et  quos  habet  sorores  vivunt  atque  bona  valetudine 
utuntur. 

Et  ipsa  infantem  se  atque  virginem  non  meminit,  ullo 
morbo  laborasse;  scrofuloseos  indicia  non  adfuerunt.  Sed  ante 
hunc  annum  et  dimidium  accidit  ut  perfrigesceret  et  brevi  post 
catarrhus  nasalis  exortus,  eam  per  aliquot  vexaret  hebdoma- 
des. Medicus  quidam  de  hoc  re  interrogatus,  polypum  in  cavo 
nasi  dextro  invenit  mollem,  quem  parliculatim  extraxit.  Postea 
hoc  quinquies  factum  est , et  postremo  quidem,  mense  Maii 
anni  praeteriti.  Sed  nunquam  sic  fuit  exstirpatum , quin 
brevi  post  rediret.  A mense  Decembri  huius  anni  menstrua 
steterunt  necdum  adsunt.  Bonnam  igitur  se  contulit,  ubi  ini- 
tio mensis  Martii  in  clinicum  chirurgicum  recepta  est. 

Erat  illo  tempore  aegrota  statura  quidem  satis  exigua  sed, 
tamen  robusta.  Omnino  bene  se  habebat,  animi  hilaris.  Cavum 
narium  dextrum  polypo  illo  supra  dicto  tantopere  repletum  erat, 
ut  sepium  et  conchae  nasi  sinistri  sese  plane  te  gerent,  cavum 
narium  sinistrum  prorsus  deficeret.  Unde  fiebat,  ut  spiritus 
tantummodo  per  os  traheretur.  Sed  quum  etiam  ad  orbitam 
dextram  haec  massa  sese  extenderet,  oculus,  ex  antro  fere 
plane  expulsus  prominebat. 

Secernitur  e naribus  ichor  fluidus  foetidus.  In  regione 
infraorbitali  venae  turgefactae  apparent.  Quaeritur  aegrota 
de  doloribus  trahentibus  faciei  et  imprimis  frontis.  Penes 
angulum  mandibulae  dextrum  glandula  una  ad  nucis  iuglandis 
magnitudinem  tumefacta  et  indurata.  In  regione  temporali  la- 


teris  alterius  tumor  provenit  non  valde  eminens,  magnitudine 
Thaleri  duplicis,  quem  aegrota  adesse  ignorabat. 

Diagnosis  facta  est  polypi  fungosi  nasi  dextri,  vergens 
in  orbitam  dextram,  in  antrum  Highmori  et  regionem  tempo- 
ralem sinistram.  Glandula  scirrhosa. 

Iam  operatio  instituta  est  die  21.  mens.  Martii  a Dr.  Schalfer 
praesentibus  III.  Wutzer  , Dr.  Heimbach  et  multis  medicinae 
studiosis. 

Primum  incisio  facta  est,  in  linea  mediana  alae  nasi 
dextrae  usque  ad  angulum  oculi  interum,  et  nasus  hoc  modo 
dissectus  hamis  obtusis  distrahebatur.  Tumoris  deinde  quan- 
tum fieri  potuit  hamulis  acutis  protractum  et  excisum.  Ex  or- 
bita, cuius  paries  internus  tum  plane  deletus  apparebat,  pseu- 
doplasmatis  sat  magna  copia  remota  est ; quo  facto  manife- 
stum erat,  tumorem  basi  cranii  affixum  esse,  et  ad  parietem 
baseos  internum  sese  extendere. 

Aegrota,  quae  in  operatione  non  multum  sanguinis  ami- 
serat, per  hunc  diem  et  noctem  proximam  postquam  opii  gr.  j 
sumpsit,  satis  bene  se  habebat. 

3.  II.  Die  ineunte  statum  suum  laudavit  aegrota.  Sed 
ad  meridiem  valde,  irritata  de  dolore  in  regione  submammali 
pectoris  sinistri  est  conquesta.  Tussi  modica  iam  alfecta  est. 
Pulsus  antea  satis  quietus,  tunc  erat  140  ictuum  in  sexagesima 
horae  parte.  Febris  aderat  vehemenlissima.  Iam  deliria  exorta. 

Tunc  venaesectione  sanguinis  g 6 detractae,  ad  horam 
quintam  iterum  ^ 2 sumptae,  et  vesicalorium  loco  dolorifico 
applicatum.  Auscultatione  pectoris  instituta,  de  pneumonia  per- 
fecta dubitari  non  poterat.  Ad  horam  vesperi  octavam  spiri- 
tum extremum  emisit. 

Corporis  sectione  facta  haec  sunt  inventa.  Sinistri  pul- 
monis lobus  superior  exudato  fibrinoso  turgebat,  ita  ut  segmenta 
eius  in  lagenam  fictilem  aqua  repletam  imissa,  nullo  negotio 
descenderent.  In  pulmonis  utriusque  ubique  partibus  diversis 
massae  inveniebantur,  eiusdem  generis,  ut  in  pharynge  et  naso. 
Idem  aderat  in  hepate  vix  hypertrophico.  Organa  cetera  valida 


Descriptio  capitis. 

Omnia  ut  melius  conspicerentur,  caput  in  duas  partes 
est  dissectum. 

1.  Latus  dextrum. 

Tumore,  quum  septum  narium  ad  latus  sinistrum  prorsus 
esset  semotum,  revera  unum  tantum  cavum  erat  narium,  quod 
quidem  cum  dextro  antro  Highmori,  orbita  et  sinu  sphenoi- 
dali ac  frontali  singulare  antrum  continuum,  cuius  septem  os- 
seum desiderabatur,  efficiebat,  ita  ut  nec  ossis  ethmoidalis 
plane  quidquam  superesset,  nec  lamina  cribrosa,  nec  crista 
galli,  nec  alae  minores  ossis  sphenoidei,  nec  lacunaris  orbitae 
pars  maior.  Cuius  ossei  tegumenti  locum  occupaverat  pseu- 
doplasma,  eadem  planitie  , in  qua  impressiones  digitatae 
solent  esse,  posset  obductum  illud  a dura  matre,  ut  ce- 
rebrum comprimi  non;  in  orbita  vero  pseudoplasma  adeo  ex- 
tensum erat,  ut  oculus  tertiam  tantum  eius  spatii  partem  re- 
pleret et  e loco  suo  emineret;  praeterea  in  sinum  sphenoida- 
lem et  frontalem  intraverat,  ubi  anteriorem  parietem  supra 
orbitam  situm  perforaverat  et  sub  tegumenta  externa  pervene- 
rat, quibuscum  coaluerat.  Situs  orbitae  parietis  inferioris  ea 
tantum  re  indicabatur,  quod  nervus  infraorbitalis  suo  loco  non 
demotus,  plane  integer  reperiebatur.  Ad  cuius  similitudinem 
ceteri  quoque  nervi  in  hanc  regionem  discurrentes  intacti  erant, 
quum  partes  omnes  circum  eos  sitae,  omnino  evanuissent; 
eodem  modo  nervi  musculorum  oculi  ad  extremas  usque  par- 
tes tanquam  e textura  emoti  apparebant,  quum  musculi,  tela 
cellulosa,  substantia  ossea  circum  eos  fere  abessent. 

II.  Latus  sinistrum. 

Depravationes  minoris  erant  momenti.  Septum  narium 
ipsis  conchis  adhaerebat,  ut  nullum  inter  eas  spatium  esset 
relictum,  neque  aliter  ac  in  capite  eius,  quem  supra  descripsi- 
mus, pueri  Kniptasch  dico,  ossa  septi  deerant,  partibus  mol- 
libus integris ; porro  nec  conchae  inferiores  nec  mediae  ossa 
ulla  remanserant.  Verum  hic  quoque  polypus  in  sinu  sphe- 
noidali crescens,  mediam  partem  sinistrae  minoris  alae  ossis 
sphenoidalis  et  tuberculi  ephippii  occupatam  tenebat.  Alius 


tumor  , ad  magnitudinem  ovi  palumbini  accedens , neque  ad 
eum,  quem  descripsimus  perlinens,  qui  inediam  baseos  cranii 
foveam  obtinebat,  magnam  pariem  alae  magnae  ossis  sphe- 
noidei  premendo  depulerat  et  deorsum  via  aperta,  musculum 
temporalem  protruserat;  qui  est  ille  sinistrae  temporum  regio- 
nis tumor  quem  in  anamnesi  commemoravimus.  Quod  ad 
figuram  pseudoplasinatis  attinet,  speciem  praebebat  exquisiti 
fungi  medullaris.  Colore  erat  livido,  turgens  sanguine,  textura 
molli  ac  viscosa,  in  latitudinem  magis,  quam  in  fibras  exten- 
sum. Microscopio  adhibito,  certissima  haec  erat  res,  quum 
pars  maior  contineretur  magnis  cellulis  cancrosis,  quae  mino- 
res continebant,  a quibus  cellulae  caudatae  non  aberant. 


His  igitur  duobus  capitibus , quae  ad  pathologiam  vel 
summi  sunt  momenti,  accurate  perscrutatio,  haec  fere  cognita 
habemus  et  explorata : 

I.  Pseudoplasinata  duplici  modo  paries  prope  sitas  de- 
pravant, et  pressura  et  lanquam  contactu  partium,  namque  ossa 
duobus  modis  pessumdantur.  Eo  enim  loco  ubi  tumoris  vis 
et  pressura  cognoscitur,  ossa  sunt  glabra  et  ad  tenuata, 

pellucida  ; undeque  ex  iis  massa  evanuit,  satis  aequabilis  aper- 
tura , marginibus  paene  glabris  cincta.  Quod  ibi  praecipue 
fieri  solet , ubi,  quum  ossa  e partibus  mollibus  evanuerint, 
non  in  ipsius  massae  contactum  perveniunt,  sicut  in  conchis 
et  septo.  Id  quidem  deletionis  genus  locum  habet  in  eo  po- 
tissimum, quod  primo  descripsimus,  pseudoplasmate  quod  ma- 
ximam pariem  e plane  fibrosa  materia  constat,  et  multo  len- 
tius accrevit,  quam  alterum.  Quum  ossa  dimota  et  complanata 
etiam,  ubi  pseudoplasma  ipsum  tetigerunt,  maxime  glabram 
exhibeant  superficiem , in  hoc  allero  capite  ossa  reperiun- 
tur  cariosa  et  fracturosa.  Huc  accedit  ut  non  tenuissimis 
ossibus  maximum  damnum  sit  allatum , sed  crassa  et  compa- 
cta haud  aliter,  quin  etiam  nonnullis  locis  perfectius  sint  de- 
leta, quam  tenuia.  Ut  exemplum  proferam,  hic  fungus,  osse 
ethmoidali  radicitus  cxtincto,  ex  adversa  parte  in  dextrum  si- 


num  frontalem  irrupit  neque  tamen , quod  expectandum  erat, 
hoc  antrum  lotum  occupavit,  sed  recta  via  in  ipsam  crassis- 
simam anterioris  laminae  partem  progressus,  hac  deleta,  per 
arcum  superciliarem  ad  lucem  prodiit. 

Porro  situs  integer  et  incolumis  nervorum  fasciculorum, 
praesertim  nervi  infraorbitalis  status  supra  expositus,  documento 
est,  ossa  e situ  suo  non  esse  deturbata  neque  nimia  pressura 
extincta.  Tali  autem  modo  texturae  paries  integras  relinqui, 
dilucide  apparet  in  priore  capite,  cuius  arcus  palatini  sic  cum 
pseudoplasmate  coaluerunt,  ut  vel  ipso  cultro  adhibito  fines 
indicari  nequeant  et  hac  tantum  ratione  fieri  potuerit,  ut  in 
loco  suo  permanerent. 

II.  Utriusque  capitis  in  media  fovea  basis  cranii  tumo- 
res exstant,  sic  quidem  ut  cerebri  functioni  haud  ita  mullum 
obfuerint ; in  altero  capite  Kniptasch  dico,  illo  loco  tumor  ap- 
parebat similis  ovo  gallinaceo  complanato.  Quae  e cerebri 
natura  explicari  possunt  affectiones,  earum  nullae  apparent  alia, 
quam  quod  postremis  mensibus  perpetua  quadam  cupiditate 
somni  aegrotus  tenebatur,  quae  tamen  partim  ad  respirationem 
impeditam  referri  potest.  Aliae  mutationes  corporis  in  puero 
aderant  nullae.  Nec  animi  vires  ullo  in  genere  eum  deficie- 
bant; nam  admirabilis  profecto  erat  ob  fortitudinem  ac  con- 
stantiam, quod,  una  alterave  fere  hebdomade  praeterita,  cli- 
nicum irequentabat  et  ferra  candentia  sibi  exposcebat,  quod 
nequaquam  torpori  cuidam  est  tribuendum,  quia  ferris  appli- 
citis, et  gestibus  et  clamore  dolore  se  cruciari  satis  indica- 
bat. Sed  ne  mentis  quidem  et  rationis  facultas  erat  deminuta, 
quum  saepius  esset  admirationi,  quanta  sollertia  praesidia,  qui- 
bus vicinae  partes  molles  a ferris  defenderentur,  excogitabat. 

Eadem  in  parte  alterius  lateris  Beckmanna  habebat  tumorem 
magnitudinis  ovi  columbini,  qui  minime  cerebri  vires  imminebat, 
quin  etiam  ne  de  capitis  quidem  doloribus  conquerebatar.  Pressura 
igitur  paullatim  crescens,  quum  etiam  latius  patet,  graviores 
effectus  ad  pathologiam  spectantes  gignere  non  videtur  et  fa- 
cile posse  perferri.  Attamen  si  tumor  eiusdem  magnitudinis 
in  alio  basis  loco  ortus  esset,  sine  dubio  maiori  fuisset  in- 


commodo.  Hinc  consequitur,  ut  media  pars  hemisphaerarum 
levioribus  animae  facultatibus  inserviat,  id  quod  etiam  antea 
exploratis  pathologicis  huius  partis  affectionibus  probatur,  nam 
quae  Abercrombius  collegit  eius  morbi  exempla , clarissimo 
sunt  documento.  Huc  etiam  Ioannis  loachimii  Bonnensis  sectio 
hoc  anno  instituta,  pertinet,  qui  e triennio  nonnunquam  epile- 
psiae paroxysmis,  sexto  fere  quoque  mense  redeunte  laborabat 
dum  eodem  malo  decessit.  Sectione  instituta  tumor  apparebat 
magnitudinem  ovi  gallinacei  maioris  adaequans  in  sinistra  fo- 
vea baseos  cranii;  cerebri  massa  ad  hemisphaerii  similitudi- 
nem eum  circumdabat,  ita  ut  et  ventriculus  lateralis  et  thala- 
mus opticus  et  corpus  striatum  arcte  essent  compressa.  Sed 
ne  hunc  quidem  hominem  animi  vires  aut  alacritas  defecerant, 
munere  tonsorio  usque  ad  diem  supremum  fungebatur,  et  prae- 
ter raros  epilepsiae  impetus,  nullo  unquam  morbo  laboraverat. 

III.  Praeterea  prius  praecipue  caput  documento  est,  non 
ubique  verum  deprehendi,  quod  complures  scriptores  dicunt, 
tumores  bonae  indolis  in  eodem  corpore  non  esse  coniunctos 
cum  tumore  maligno.  Pseudoplasma  enim  et  antri  narium  et 
baseos  cranii,  quod  ex  illo  ortum  est,  plane  diversa  sunt  na- 
tura, nam  quum  prius  structuram  exhibeat,  haud  dubie  fibrosam, 
durissima  sit  et  densa , inicroscopio  adhibito  fibrillas  aperiat 
prorsus  elasticas,  et  per  plures  annos  minime  mollitus  creve- 
rit; cerebri  tamen  tumor  revera  est  fungus  medullaris,  irregu- 
lari ovali  forma,  speciem  cerebro  similem  pro  se  ferens,  multo 
mollior;  in  tumore  qui  medius  est  mollitus,  antrum  factum  est, 
quod  grana  molecularia  et  cellulas  cancrinas  deletas,  quae 
microscopio  facile  cognoscitur,  continet.  Hac  in  materia  om- 
nino fere  crebriores  sunt  magnae  cellulae  matrinae  et  cauda- 
tae, id  quod  in  vero  fungo  medullari  semper  accidit. 

THESES. 


1)  Cura  symptomatica  non  relidenda , nec  tamen  laudanda. 

2)  Hysteria  setnper  cum  uteri  morbo  coniuncta. 

3)  Morbi  ante  hominem  primogenitum  fuere. 

4)  Platonicum  illud:  ^co/uu  oijpu  yjvyr^  non  tam  in  vero 
est , quam  oco/uazog  orp.ia  xpvyrj. 

5)  Rademaclieri  methodus  sanandi  minime  r elicienda. 

6)  Venaesectio  curae  pneumoniae  prorsus  abnoxia. 

7)  Chloroformo  adhibendo  non  est  contraindicatio,  neque  ae- 
tas neque  constitutio  hominis. 

8)  Methodus  operandi  polypi  pharyngis , ab  Illustrissimo 
Wutzero  inventa , ceteris  omnibus  est  praeferenda. 

